**“Моңлы бер җыр”(Туфан Миңнуллинның**

**“Моңлы бер җыр” әсәрендә Муса Җәлил hәм аның көрәштәшләре образлары)**

**МБОУ «Средняя общеобразовательная школа №9 с углубленным изучением отдельных предметов», г.Нижнекамск**

**Гаязова Айгуль Нильсоновна, учитель татарского языка и литературы (****school9n-kamsk@mail.ru****)**

 Еллар үтә тора. Бөек Ватан сугышы тәмамлануга да инде алтмыш тугыз ел тула. Вакыт сугыш өермәсе китергән хәрабәләрне дә, тән һәм җан җәрәхәтләрен дә оныттыра төшкәндер.Әмма сугыш мәшхәрен генә түгел, миллионлаган кешеләрнең кайгы-шатлыкларын, йөрәк тибешен үзендә мәңгелеккә беркетеп калдырган геройлар бар.

 Туфан Миңнуллин –татар драматургиясенең күренекле вәкилләреннән берсе. Аның иҗаты хәзерге татар театры үсешенең мөһим тенденцияләрен, андагы табышларны һәм кимчелекләрне ачыкларга да мөмкинлек бирә. Кешенең кеше буларак аякка басуы, рухи ныгуы, шәхеснең формалашуы проблемасы Т.Миңнуллин иҗатында киң урын ала. Бу темага “Миләүшәнең туган көне”, “Күрше кызы”, “Уйланыр чак”, “Китәр юлың еракмы?”, “Монда тудык, монда үстек” кебек пьесалары карый, алар аның драматургиядә тулы бер фикер юнәлешен тәшкил итәләр.

 Туфан Миңнуллинның балачагы Бөек ватан сугышы елларына туры килә. Бу еллар олыларны гына түгел, балаларны да мәрхәмәтсез сынады. “Моңлы бер җыр” (1981) дип аталган публицистик-фәлсәфи драмасы да сугыш каһарманнарына багышлана.Әсәрнең идея – художество эчтәлеге нык кына абстракцияләүгә корылган. Драматургның әйтергә теләгән фикерен, аның дөньяга карашын чагылдырган хәзерге шагыйрь моңда легендар шәхес Муса Җәлил белән очраша. Мондый ситуациядә күрсәтелгән персонажларның үзара мөнәсәбәте шактый катлаулы шартлылыкка корылган. Үзе дә шартлы сәхнә образы булган Шагыйрь фантазиясе белән Муса Җәлилне, аның көрәштәшләрен һәм дошманнарын һ.б. “ терелтә”; берәүләре белән диалог – бәхәс алып бара, икенчеләре белән диалог – фәлсәфә кора, өченчеләреннән сорау алу оештыра. Болар һәммәсе драманың фәлсәфи – сәяси эчтәлеген тирәнәйтергә булыша. Зур мәсьәләләрне хәл итүдә, фашизмның кешелек өчен куркынычлыгын, аның үлемгә хөкем ителгәнлеген күрсәтүдәге әлеге алымнарның киң мөмкинлекләреннән Туфан Миңнуллин оста файдалана**.** Бу әсәр яшәү белән үлем фәлсәфәсе, аның азатлык көрәшендәге, гомүмән, кеше язмышындагы роле үзенчәлекле һәм тирән ачылган.

 Драматургның уңай герой концепциясе тагын бер төр образлар ярдәмендә тормышка ашырыла. Алар – ил картлары, хезмәт халкының намусын,әхлак сафлыгын һәм башка уңай сыйфатларын үзләрендә туплаган киң колачлы һәм яңгырашлы образлар. Автор аларны идеал геройлар рәвешендә күрсәтми, ялгышлары да булуын, кайсыдыр яклары белән әйләнә - тирәдәгеләр өчен кулай түгелләрен дә искәртә.

 Туфан Миңнуллин әсәрләрендә төп идея гадәттә ике компоненттан – обьектив чагылган эчтәлеген һәм эмоциональ кичерештән тора. Авторның эмоциональ кичереше, иң әүвәл, үз геройларына һәм чынбарлыкка мөнәсәбәтендә чагыла. Ул бөтен әсәр поэтикасында оеша, аерым композицион элементлар һәм алым – чаралар ярдәмендә тудырыла.

 Язучының драматургиядә үз эмоциональ кичерешләрен чагылдыруда афиша һәм ремаркалар актив роль уйный. Бу күренеш бөтендөнья драматургиясендә дә бар. Татар драматурглары, шул җөмләдән Т.Миңнуллин да бу алымнардан читтә тормый. Аның драматик әсәрләренең өчтән берендә үз хис – фикерләрен афишада турыдан – туры чагылдырганын күзәтергә мөмкин. Аның афишаны һәм ремаркаларны киңәйтеп, вакыйгалар һәм геройлар турында үз сүзләрен кертүен, үз бәяләрен бирә баруын “лирик – фәлсәфи уйланулар” билгеләмәсенә туры килә. Аерым алганда, “Монда тудык, монда үстек”пьесасында бу шулай.

 Шунысы характерлы, фәлсәфи эчтәлекле уйланулар лирик кичерешләргә бай әсәрләргә дә килеп керә. Мәсәлән, “Яшьлегем юләрлегем” кебек лирик драма жанрына караган, саф мәхәббәтне, кешелекле мөнәсәбәтләрне яклаган әсәрендә автор әлеге алымны күбрәк вакыйгалараның фәлсәфи – тормышчан эчтәлеген тулырак ачу өчен куллана. Пьесада лиризм дә кимеми, лирик җылылык һәм фәлсәфи җитдилек белән сугарылган стильдә барлыкка килә. Мондый “лирик – фәлсәфи чигенешләре” әсәрнең психологик бизәкләрен баета.

 Татарстан Республикасының һәм Россиянең атказанган сәнгать эшлеклесе, Россия федерациясенең Станиславский исемендәге, Татарстанның Габдулла Тукай һәм Муса Җәлил исемендәге Дәүләт премияләре лауреаты, хезмәте өчен орденннар һәм башка дәрәҗәле бүләкләр белән бүләкләнгән Туфан Габдулла улы Миңнуллин иҗаты татар әдәбияты тарихында кабатланмас күренеш булып тора. Милли драматургиянең күркәм традицяләрен дәвам итеп, автор сәхнә әдәбиятын яңадан – яңа идея – эстетик казанышлар белән баета. Т.Миңнуллин иҗаты хәзерге татар әдәбиятының, милләтнең, сәнгатьчә фикерләвенең алдынгы сафында бара.

Файдаланылган әдәбият.

1. Миңуллин Т.А. Моңлы бер җыр. // Кырларым – тугайларым. – Казан: Татарстан китап. нәшрияты, 1982 – 367б.
2. Татар әдәбияты тарихы: Алты томда: 6 том: 60-90 еллар әдәбияты.-Казан,“Раннур” нәшрияты, 2001.-544б.